KIRJALLINEN KYSYMYS E-2415/00

esittäjä(t): María Sornosa Martínez (PSE) komissiolle

(18. heinäkuuta 2000)

Aihe: Odotuslistalla olevien potilaiden vaihtoa jäsenvaltioiden välillä koskevan lainsäädännön tarve Espanjan tapaus

Espanjan terveydenhuoltoa järisytti äskettäin tieto siitä, että useita henkiöitä on kuollut julkisissa sairaaloissa leikkauksen viivästyessä pitkän odotuslistan takia. Ongelma koskee sekä leikkaussaleja että erikoislääkärien vastaanottoja ja kokeita taudin määrittämiseksi. Tilanne on melko vakava kaikkialla maassa ja erityisesti Valencian yhteisössä, jossa sydämen ultraäänitutkimuksissa on puolentoista vuoden jono. Lasketaan myös, että pitkäaikaissairaiden ja parantumattomasti sairaiden hoidossa on 3 200 vuodepaikan vajaus.

Tätä tilannetta ei voida hyväksyä. Sillä rikotaan perustamissopimuksen 152 artiklaa, jossa määrätään ihmisten terveyden korkeatasoisesta suojelusta.

Ottaen huomioon

- neuvoston 18. marraskuuta 1999 antaman päätöslauselman, jossa jäsenvaltioita ja yhteisön toimielimiä pyydetään varmistamaan terveyden suojelu yhteisön kaikissa politiikoissa,

- neuvoston 8. kesäkuuta 1999 antaman päätöslauselman, jossa korostetaan, että yhteisön uudella terveyttä koskevalla ohjelmalla on edistettävä ja tuettava jäsenvaltioiden välistä yhteistyötä,

- lääketieteen ammattilaisten Sanitatis-foorumin, joka kokoontui 31. kesäkuuta Barcelonassa, johtopäätökset, joissa Euroopan unionia pyydetään säätämään odotuslistalla olvien potilaitten vaihdosta,

- komission jäsen Byrnen 16. kesäkuuta 2000 Euroopan parlamentissa antaman lausuman, jossa luvattiin terveyttä koskevan uuden toimintaohjelman avulla turvata terveyden korkeatasoinen suojelu ja vedota jäsenvaltioiden vastuuseen, vaikka terveys olisi annettu alue- tai paikallishallinnon tehtäväksi.

Mitä toimenpiteitä komissio aikoo toteuttaa perustamissopimuksen 152 artiklan noudattamiseksi Espanjassa, jossa odotuslistoja koskeva ongelma on vakava?

Missä terveyttä koskevan toimintaohjelman kolmesta linjasta on mukana toimenpiteet tämän terveysjärjestelmää koskevan ja hoitoa odottavien kansalaisten henkeä vaarantavan puutteen korjaamiseksi?

Onko komissio valmis toteuttamaan lainsäädäntötoimia odotuslistalla olevien potilaitten vaihdon sääntelemiseksi yhteisön jäsenvaltioiden välillä?

David Byrnen komission puolesta antama vastaus

(25. syyskuuta 2000)

Komissio tietää, että potilasjonot ovat todella pitkiä useissa jäsenvaltioissa.

Tämä on ongelma johtuu useista eri tekijöistä muun muassa korkeista kustannuksista, väestörakenteen muutoksesta, uusista ja kalliista hoitotekniikoista ja terveydenhuollolle asetetuista kasvaneista odotuksista mutta sen ratkaiseminen kuuluu kuitenkin jäsenvaltiolle, jotka ovat vastuussa terveyspalvelujen ja sairaanhoidon järjestämisestä ja tarjoamisesta.

Yhteisö voi toki auttaa jäsenvaltioita parantamaan terveydenhuoltojärjestelmiään ja takaamaan terveyden suojelun korkean tason. Komissio onkin esittänyt ehdotuksen Euroopan parlamentin ja neuvoston päätökseksi yhteisön kansanterveysalan toimintaohjelman (20012006) hyväksymisestä(1). Kyseiseen ehdotukseen sisältyvät muun muassa seuraavat toimet: Kehitetään ja käynnistetään yhteisön verkosto, jossa valvotaan, arvioidaan ja annetaan neuvoja terveysalan toimenpiteistä, laadusta ja hyvistä käytänteistä. Lisäksi laaditaan selvityksiä, suuntaviivoja ja suosituksia sekä kartoitetaan avaintietoja terveydestä ja terveyspalveluista, myös palvelujen saatavuudesta.

Päätösehdotusta käsitellään parhaillaan neuvostossa ja Euroopan parlamentissa.

Itse asiassa EY:n perustamissopimuksen 152 artiklassa (entisessä 129 artiklassa) ei mitenkään valtuuteta yhteisöä vahvistamaan terveyspalvelujen ja sairaanhoidon järjestämistä ja tarjoamista koskevaa lainsäädäntöä, vaan kyseisessä määräyksessä nimenomaisesti suljetaan pois toimenpiteet, joilla pyritään yhdenmukaistamaan jäsenvaltioiden lakeja ja asetuksia (lukuun ottamatta eläinlääkintä- ja kasvinsuojelualojen toimenpiteitä sekä toimenpiteitä, jotka liittyvät ihmisestä peräisin oleville elimille ja aineille sekä verelle ja verituotteille asetettaviin laatu- ja turvallisuusvaatimuksiin).

(1) KOM(2000) 285 lopullinen, 16.5.2000.